CELEX: 52021PC0397
Language: hu
Date: 2021-07-15
Title: Javaslat AZ EURÓPAI PARLAMENT ÉS A TANÁCS RENDELETE az 1286/2014/EU rendeletnek az alapkezelő társaságokra, befektetési társaságokra és az átruházható értékpapírokkal foglalkozó kollektív befektetési vállalkozások (ÁÉKBV) és az ÁÉKBV-nek nem minősülő alapok befektetési jegyeire vonatkozó tanácsadást végző vagy azokat értékesítő személyekre alkalmazandó átmeneti rendelkezés meghosszabbítása tekintetében történő módosításáról

EURÓPAI BIZOTTSÁG
            Brüsszel, 2021.7.15.
            COM(2021) 397 final
            2021/0215(COD)
            Javaslat
            AZ EURÓPAI PARLAMENT ÉS A TANÁCS RENDELETE 
            az 1286/2014/EU rendeletnek az alapkezelő társaságokra, befektetési társaságokra és az átruházható értékpapírokkal foglalkozó kollektív befektetési vállalkozások (ÁÉKBV) és az ÁÉKBV-nek nem minősülő alapok befektetési jegyeire vonatkozó tanácsadást végző vagy azokat értékesítő személyekre alkalmazandó átmeneti rendelkezés meghosszabbítása tekintetében történő módosításáról
            (EGT-vonatkozású szöveg)
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A javaslat indokai és céljai
            
            
               Az 1286/2014/EU rendelet
                  1
                lehetővé teszi a lakossági befektetők számára, hogy jobban megértsék és összehasonlítsák a lakossági befektetési csomagtermékeket és a biztosítási alapú befektetési termékeket, és megalapozottabb befektetési döntéseket hozzanak. A PRIIP-ek közé tartoznak többek között az átruházható értékpapírokkal foglalkozó kollektív befektetési vállalkozások (ÁÉKBV) és a lakossági alternatív befektetési alapok (ABA).
            
            
               Célkitűzéseinek elérése érdekében az 1286/2014/EU rendelet előírja a PRIIP-ek előállítói számára, hogy tegyenek eleget az terméktájékoztatókra vonatkozó egységes követelményeknek, és bocsássanak a lakossági befektetők rendelkezésére egy kiemelt információkat tartalmazó dokumentumot az általuk kínált minden egyes PRIIP-re vonatkozóan. A közzétett információknak lehetővé kell tenniük a lakossági befektetők számára az egyes PRIIP-ek gazdasági jellegének és kockázatainak jobb megértését és összehasonlítását. A nagyobb átláthatóság és harmonizáció a pénzügyi szolgáltatások belső piacának javát is szolgálja azáltal, hogy egyenlő versenyfeltételeket teremt a PRIIP-ek és az értékesítési csatornák között.
            
            
               Az 1286/2014/EU rendelet meghatározza a KID tartalmát és formáját. Felhatalmazza továbbá az európai felügyeleti hatóságokat, azaz az Európai Bankhatóságot, az Európai Biztosítás- és Foglalkoztatóinyugdíj-hatóságot és az Európai Értékpapírpiaci Hatóságot (melyeket az 1093/2010/EU
                  2
               , az 1094/2010/EU
                  3
                és az 1095/2010/EU
                  4
                rendelettel hoztak létre) arra, hogy közösen szabályozástechnikai standardokat dolgozzanak ki, amelyek meghatározzák a KID megjelenítését és tartalmát, egységes formátumát, a kockázat és a hozam bemutatását, valamint a költségek kiszámítását megalapozó módszertant, a KID-ben foglalt információk felülvizsgálatának feltételeit és minimális gyakoriságát, valamint a KID lakossági befektetők részére történő rendelkezésre bocsátására vonatkozó feltételeket. E szabályozástechnikai standardokat az (EU) 2017/653 felhatalmazáson alapuló bizottsági rendelet
                  5
                határozza meg.
            
            
               Az 1286/2014/EU rendelet 32. cikke átmeneti rendelkezést vezet be, amelynek értelmében az alapkezelő társaságok, a befektetési társaságok és az ÁÉKBV-k és ÁÉKBV-nek nem minősülő alapok befektetési jegyeire vonatkozó tanácsadást végző vagy azokat értékesítő személyek ideiglenesen mentesülnek azon követelmény alól, hogy a lakossági befektetők számára kiemelt információkat tartalmazó dokumentumot bocsássanak rendelkezésre. Ez a rendelkezés (a továbbiakban: az átmeneti rendelkezés) jelenleg 2021. december 31-ig alkalmazandó.
            
            
               Ezt a rendeletet az (EU) 2017/653 felhatalmazáson alapuló bizottsági rendelet módosításai kísérik. Tekintettel az (EU) 2017/653 felhatalmazáson alapuló rendelet említett módosításainak végrehajtásához szükséges időre és a jogbizonytalanság csökkentésének szükségességére, ez a rendelet 2022. június 30-ig meghosszabbítja az átmeneti rendelkezést.
            
            
               Az (EU) 2017/653 felhatalmazáson alapuló rendelet módosításai az európai felügyeleti hatóságok által 2021. február 3-án közösen benyújtott szabályozástechnikai standardtervezeteken alapulnak. A szabályozástechnikai standardtervezetek a következőket foglalják magukban:
            
            
               ·a megfelelő teljesítmény-forgatókönyvek kiszámítására szolgáló új módszerek és a forgatókönyvek felülvizsgált megjelenítése annak biztosítása érdekében, hogy a lakossági befektetőknek ne nyújtsanak a lehetséges hozamokkal kapcsolatos indokolatlan elvárásokat megalapozó információt;
            
            
               ·felülvizsgált összesített költségmutatók és a PRIIP-ek költségeire vonatkozó információk tartalmának és megjelenítésének módosítása annak érdekében, hogy a lakossági befektetők jobban megérthessék a költségstruktúra különböző típusait, és hogy megkönnyítsék ezen információk felhasználását a PRIIP-ekkel kapcsolatban tanácsadást nyújtó vagy azokat értékesítő személyek számára;
            
            
               ·az ügyleti költségek kiszámításának módosított módszertana a meglévő szabályok alkalmazása során felmerült gyakorlati kihívások, valamint e költségek bizonyos típusú befektetésekre való alkalmazásával kapcsolatos kérdések kezelése érdekében;
            
            
               ·a különböző befektetési lehetőségeket kínáló PRIIP-ekre vonatkozó szabályok módosítása a költségvonzatokra vonatkozó információk tisztázása érdekében.
            
            
               A szabályozástechnikai standardtervezetek továbbá az ÁÉKBV-k, a lakossági ABA-k és a biztosítási alapú befektetési termékek egyes típusai tekintetében a korábbi teljesítménnyel kapcsolatos információkra vonatkozó rendelkezéseket is tartalmaznak.
            
            
               Ezt a rendeletet továbbá a 2009/65/EK irányelv
                  6
                módosításai kísérik annak érdekében, hogy 2022. július 1-jétől a befektetők ugyanazon ÁÉKBV tekintetében ne két szerződéskötést megelőző tájékoztató dokumentumot kapjanak (nevezetesen a KID-et és az említett irányelvvel összhangban a kiemelt befektetői információkat).
            
            
               E javaslat eredményeként az 1286/2014/EU rendelet 2022. július 1-jétől alkalmazandó lesz az alapkezelő társaságokra, a befektetési társaságokra, valamint az ÁÉKBV-k és ÁÉKBV-nek nem minősülő alapok befektetési jegyeivel kapcsolatos tanácsadást végző vagy azok befektetési jegyeit értékesítő személyekre, egyidejűleg a 2009/65/EK irányelv és az (EU) 2017/653 felhatalmazáson alapuló rendelet módosításainak alkalmazásával.
            
            
               Összhang a szabályozási terület jelenlegi rendelkezéseivel
            
            
               A 2009/65/EK irányelv 78–82. cikke és 94. cikke előírja a befektetési társaságok és ÁÉKBV-alapkezelők számára, hogy összeállítsák a „kiemelt befektetői információkat”. A tagállamok dönthetnek úgy, hogy ugyanezeket a szabályokat alkalmazzák az ÁÉKBV-nek nem minősülő alapok esetében is. 
            
            
               A „kiemelt befektetői információk” célja, hogy a befektetők „észszerűen képesek legyenek megérteni a felkínált befektetési termék jellegét és kockázatait, és ennek következtében tájékozottan tudják meghozni befektetési döntéseiket”. A „kiemelt befektetői információk” olyan rövid, egységes formátumú dokumentum (kétoldalas, illetve strukturált ÁÉKBV-k esetében három oldal), amely az információkat meghatározott sorrendben mutatja be, és amely megkönnyíti a különböző ÁÉKBV-k összehasonlítását. Az információkat közérthető nyelven tartalmazza, hogy azokat a lakossági befektetők megértsék. A „kiemelt befektetői információk”-nak önálló dokumentumnak kell lennie: alapvető elemeinek más dokumentumokra való hivatkozás nélkül érthetőnek kell lenniük a befektetők számára, és összhangban kell lenniük az ÁÉKBV tájékoztatójának vonatkozó részeivel. Általános követelmény a dokumentummal szemben, hogy a közzétett információnak tisztességesnek, egyértelműnek és nem félrevezetőnek kell lennie.
            
         
         
            
               Az ÁÉKBV azonosítása, befektetési céljainak és befektetési politikájának rövid leírása mellett a „kiemelt befektetői információ” a következőket tartalmazza:
            
            
               ·költségek és díjak szakasz, a díjak bemutatásának és magyarázatának egységes formátuma szerint, beleértve a vonatkozó figyelmeztetéseket, annak érdekében, hogy a befektetők megfelelően tájékozottak legyenek a fizetendő díjakról és azoknak az alapba fektetett tőke összegéhez viszonyított arányáról;
            
            
               ·kockázat és hozam szakasz, amely egy szintetikus mutató használata mellett részletesen bemutatja a termék kockázat- és hozamprofilját, és amelyet magának a mutatónak és az általa le nem fedett kockázatoknak a szöveges magyarázata egészít ki. A „kiemelt befektetői információk” kereszthivatkozásokat tartalmazhatnak az ÁÉKBV tájékoztatójára, amely részletesebb információkat tesz közzé a releváns kockázatokról;
            
            
               ·teljesítmény szakasz, amely bemutatja a múltbeli teljesítményt vagy adott esetben a várható teljesítmény-forgatókönyveket.
            
            
               A „kiemelt befektetői információk” a PRIIP-keretrendszerben a tájékoztatás legfontosabb elemeivé váltak. Az 1286/2014/EU rendelet közzétételi rendelkezései jelentős mértékben támaszkodnak a 2009/65/EK irányelvre. A „kiemelt befektetői információk” modellje alapján a KID egy szabványosított tájékoztató, amely egyszerű, érthető és összehasonlítható módon mutatja be egy adott PRIIP fő jellemzőit (beleértve a költségeket, a potenciális kockázatokat és hozamokat). Az 1286/2014/EU rendelet részletes szabályokat tartalmaz arra vonatkozóan is, hogy az előállítóknak és a lakossági befektetési csomagtermékekre vonatkozóan tanácsadást végzőknek vagy azokat értékesítőknek mikor és hogyan kell a KID-et a lakossági befektetők rendelkezésére bocsátaniuk.
            
            
               Tágabb értelemben az 1286/2014/EU rendelet célja, hogy eszközöket biztosítson a lakossági befektetők számára ahhoz, hogy jobb befektetési döntéseket hozhassanak, és elmozdulhassanak az optimálistól elmaradó színvonalú vagy megtévesztő módszerekkel értékesített termékektől, és ezáltal hozzájárul a pénzügyi rendszerbe vetett bizalom helyreállításához. A „kiemelt befektetői információk”-ra vonatkozó rendelkezésekhez képest a KID-re vonatkozó szabályokat kifejezetten úgy alakították ki, hogy azok a lakossági befektetési termékek jóval szélesebb körének összehasonlítását tegyék lehetővé, (nem kizárólagosan) ideértve az ÁÉKBV-ket és az ÁÉKBV-nek nem minősülő lakossági alapokat, a befektetési alapú biztosítási termékeket, a származtatott és strukturált termékeket és az egyéb biztosítási és befektetési csomagtermékeket.
            
            
               A funkcionálisan hasonló és helyettesíthető PRIIP-ekre vonatkozó közzétételi standardok javítják az átláthatóságot és az összehasonlíthatóságot, ugyanakkor csökkentik az ágazatspecifikus fogalmak használatából eredő zavarokat. Ez segíti a lakossági befektetőket abban, hogy megértsék az általuk megvásárolt termékeket és megbízzanak azokban, miközben megakadályozza a szabályozási arbitrázst, és előmozdítja a szabályozási következetességet. Ez pedig várhatóan megkönnyíti a felügyeletet, csökkenti a költségeket, és elősegíti az árversenyt. A PRIIP-keretrendszerben a „célzott szabványosítás” nem egy univerzális megközelítés, hanem azt jelenti, hogy a PRIIP-eket négy kategóriára bontják, és ennek megfelelően alakítják ki a tájékoztatásra vonatkozó követelményeket. Az egyik kategóriába azok a termékek tartoznak, amelyek lineárisan követik nyomon a mögöttes befektetéseket – ilyen a legtöbb ÁÉKBV, lakossági ABA és befektetési egységekhez kötött biztosítási termék. Ugyanakkor a KID – kategóriától függetlenül – biztosítja a kiemelt információk egységes megjelenítését, amennyiben a PRIIP-ek elég hasonlóak ahhoz, hogy ezt lehetővé tegyék.
            
            
               2014-es elfogadásakor az ÁÉKBV-kre és az ÁÉKBV‑nek nem minősülő alapokra vonatkozó átmeneti rendelkezés létjogosultságát az adta, hogy viszonylag kevés idő telt el a „kiemelt befektetői információk” bevezetése (2011. július 1.) óta. Az 1286/2014/EU rendelet (35) preambulumbekezdésében a társjogalkotók megállapították, hogy „az arányosság elve alapján célszerű az e rendelet hatálybalépésétől számított ötéves átmeneti időszakról rendelkezni”, és hogy „[e]zen átmeneti időszak lejártát követően – ha az nem kerül meghosszabbításra – az ÁÉKBV-k bekerülnek e rendelet hatálya alá”.
            
            
               Az (EU) 2019/1156 európai parlamenti és tanácsi rendelet
                  7
                2021. december 31-ig meghosszabbította az átmeneti rendelkezést azzal a kikötéssel ((14) preambulumbekezdés), hogy „[a]z érintett intézményeknek és felügyeleti hatóságoknak [...] törekedniük kell arra, hogy az említett átmeneti mentesség megszüntetésének elősegítése céljából a lehető leggyorsabban járjanak el”.
            
            
               E cél elérése érdekében az európai felügyeleti hatóságok közösen elfogadták és 2021. február 3-án benyújtották az (EU) 2017/653 felhatalmazáson alapuló rendeletet módosító szabályozástechnikai standardokat. Összefoglalva, a szabályozástechnikai standardok a következőkre vonatkoznak:
            
            
               Teljesítmény-forgatókönyvek
            
            
               Az európai felügyeleti hatóságok minden PRIIP-típus esetében csökkentik a túlzottan optimista teljesítmény-forgatókönyvek kockázatát a PRIIP előállítói számára biztosított azon általános lehetőséggel, hogy indokolt esetben a forgatókönyvek kidolgozása során a jövőbeli hozamok becsült eloszlásának alacsonyabb percentiliseit használják. Ez lehetővé tenné a PRIIP termékek előállítói számára, hogy óvatosabb forgatókönyveket készítsenek, ha úgy vélik, az előírt forgatókönyvek azzal a jelentős kockázattal járnak, hogy a befektetők részéről indokolatlan elvárásokat eredményeznek. A módszertan ugyanakkor nem teszi lehetővé a PRIIP termékek előállítói számára, hogy magasabb percentiliseket használjanak.
            
            
               A fogyasztói vizsgálatok eredményei alapján az európai felügyeleti hatóságok hozzáadják a termék minimális hozamát azokhoz a területekhez, amelyekre valamennyi PRIIP teljesítmény-forgatókönyvének ki kell kiterjednie.
            
            
               A 2. kategóriába tartozó PRIIP‑ek esetében (idetartozik a legtöbb ÁÉKBV és ÁÉKBV-nek nem minősülő alap) az európai felügyeleti hatóságok felülvizsgált módszertant javasolnak a „kedvező”, „mérsékelt” és „kedvezőtlen” teljesítmény-forgatókönyvek kiszámítására a prociklikusság előfordulásának csökkentése és a félrevezető becslések lehetőségének minimalizálása érdekében, amelyek azzal a kockázattal járnak, hogy a lakossági befektetők indokolatlan elvárásokat támasztanak. Ez a módszer a prociklikus becslések kezelése érdekében a forgatókönyvek számítását alátámasztó adatévek számát 5-ről 10-re terjeszti ki. A forgatókönyveket közvetlenül a múltbeli hozamok eloszlásából eredezteti annak érdekében, hogy a lakossági befektetők számára egyértelművé tegye a múltbeli hozamok és a forgatókönyvi értékek közötti matematikai kapcsolatot.
            
            
               A stresszforgatókönyv esetében az európai felügyeleti hatóságok fenntartják a jelenlegi módszertant, mivel az hatékony mutatónak bizonyult a szélsőséges kedvezőtlen piaci események – például a Covid19-válságból eredő kezdeti, 2020-as pénzügyi sokk – hatásának modellezésére.
            
            
               Múltbeli teljesítmény
            
            
               A KID „További fontos információk” szakaszában az európai felügyeleti hatóságok a múltbeli teljesítményt standardizált formában bemutató adatokat tartalmazó alternatív online forráshoz vagy külső dokumentumhoz vezető hiperhivatkozást tüntetnek fel. Emellett az (EU) 2017/653 felhatalmazáson alapuló rendelet új VII. mellékletében egységesítik a múltbeli teljesítmény tartalmát és módszertanát. A javasolt módszertan a „kiemelt befektetői információkra” vonatkozó megközelítésén alapul, szükség esetén egyedi kiigazításokkal. A 2. kategóriától eltérő PRIIP-ek esetében az európai felügyeleti hatóságok fenntartják azt a jelenlegi megközelítést, hogy csak teljesítmény-forgatókönyveket kell bemutatni.
            
            
               Költségek
            
            
               Az európai felügyeleti hatóságok felülvizsgálják az összesített költségmutatókat, és megváltoztatják a PRIIP-ek költségeire vonatkozó információk tartalmát és megjelenítését annak érdekében, hogy a lakossági befektetők jobban megértsék a különböző költségstruktúrákat, továbbá annak érdekében, hogy megkönnyítsék ezen információk felhasználását a PRIIP-eket értékesítő vagy azokra vonatkozó tanácsadást végző személyek számára. Ennek eszközeként többek között előírják, hogy a (2014/65/EU irányelv
                  8
               , azaz a MiFID II. irányelv hatálya alá tartozó) lakossági befektetési csomagtermékekre vonatkozó részletes költséginformációkat az (EU) 2017/565 felhatalmazáson alapuló rendelet
                  9
                50. cikkének (2) bekezdésével összhangban pénzösszegként kell feltüntetni. A biztosítási alapú befektetési termékek esetében a költségeket továbbra is „hozamcsökkenésként” fejezik ki.
            
            
               Az európai felügyeleti hatóságok az eloszlási szabályok alkalmazásával kapcsolatos gyakorlati kihívások kezelése érdekében módosítják az ügyleti költségek kiszámításának módszertanát. A negatív ügyleti költségek megakadályozása érdekében minimumot határoznak meg az explicit költségek szintjén.
            
         
         
            
               Az 1286/2014/EU rendelet 33. cikke előírja a Bizottság számára annak értékelését, hogy az ÁÉKBV-kre és az ÁÉKBV-nek nem minősülő alapokra vonatkozó átmeneti rendelkezést „meg kell-e hosszabbítani, vagy – az adott esetben szükséges módosítások meghatározását követően – a 2009/65/EK irányelv kiemelt befektetői információkra vonatkozó rendelkezései felválthatók-e vagy egyenértékűnek tekinthetők-e [a KID-del]”.
            
            
               E tekintetben az európai felügyeleti hatóságoknak a felülvizsgált szabályozástechnikai standardcsomagra vonatkozó javaslata számos olyan kiigazítást tartalmaz, amelyek indokolják a „kiemelt befektetői információk” KID-del való felváltását a szóban forgó termékek esetében:
            
            
               ·Az a követelmény, hogy a KID-be be kell építeni egy standard módszertan szerint kiszámított, termékspecifikus múltbeli teljesítményinformációkra mutató külső hivatkozást, segíti a lakossági befektetőket abban, hogy továbbra is felhasználják ezeket az információkat annak értékelésére, hogy az egyes termékek hogyan teljesítettek a referenciaértékhez képest, ami fontos az aktívan kezelt termékek összehasonlításához.
            
            
               ·Az ÁÉKBV-termékekre és az ÁÉKBV-nek nem minősülő termékekre vonatkozó standardizált teljesítmény-forgatókönyvek bevezetése a befektetők számára teljesebb képet ad a terméktől várható teljesítménytípusokról, miközben elősegíti a lakossági befektetési és biztosítási termékek más típusaival való összehasonlíthatóságot.
            
            
               ·A befektetők számára előnyt jelent a nagyobb összehasonlíthatóság, amelyet az aggregált költségek közzétételére vonatkozó, a PRIIP-ek teljes körére, így az ÁÉKBV-kre és az ÁÉKBV-nek nem minősülő alapokra kiterjedő szabványos keretrendszer biztosít. Emellett a szabályozástechnikai standardok számos javasolt módosítása közvetlenül foglalkozik az ÁÉKBV-típusú termékek előállítói által kifejezett aggályokkal, ideértve az ügyleti költségek kiszámítására vonatkozó módosított módszertant, valamint a lakossági befektetési csomagtermékekre vonatkozó részletes költséginformációknak a MiFID II költségközzétételi keretével való szorosabb összehangolását. Ezek a változások mérsékelni fogják a PRIIP-ek költségközzétételi szabályaihoz való alkalmazkodásnak a vagyonkezelői ágazat számára felmerülő költségeit.
            
            
               ·A „kiemelt befektetői információk” és a KID egyaránt szintetikus, számszerű, összesített kockázati mutató kiszámítását írja elő, amely a különböző kockázatok együttes értékelésén alapul (a lehetőségekhez mérten), és amelyet megfelelő szöveges magyarázat kísér. Jelenleg az e mutató kiszámítására szolgáló módszerek kissé eltérnek a két közzétételi keret között, ami összezavarhatja a keretrendszerek közötti összehasonlítást megkísérlő lakossági befektetőket. A közös módszertanra való áttérés javítani fogja az összehasonlíthatóságot. Ugyanakkor a módszertani változás nyomán egyes termékek más kockázati kategóriába kerülhetnek, ami azt a félrevezető benyomást keltheti, hogy kevésbé kockázatossá váltak. Ezt részben orvosolta az a lehetőség, hogy az előállítók bizonyos feltételek mellett felfelé módosítsák a kockázati mutatót (de lefelé nem).
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               Jogalap
            
            
               A módosítani kívánt 1286/2014/EU rendelethez hasonlóan ez a javaslat is az Európai Unió működéséről szóló szerződés 114. cikkén alapul. 
            
            
               Szubszidiaritás (nem kizárólagos hatáskör esetén)
            
            
               A szubszidiaritás elve értelmében uniós szintű intézkedés csak akkor hozható, ha a kitűzött célokat a tagállamok önmagukban nem tudják elérni. A pénzügyi szolgáltatások és termékek belső piacán található akadályoknak a PRIIP-ekre vonatkozó egységes szemléletű tájékoztatás bevezetésével való megszüntetéséhez uniós beavatkozás szükséges. A módosítandó jogi aktus teljes mértékben a szubszidiaritás elvének megfelelően került elfogadásra, és módosítását minden esetben bizottsági javaslattal kell megtenni.
            
            
               Arányosság
            
            
               Ez az uniós fellépés szükséges annak biztosításához, hogy az illetékes hatóságok és a PRIIP-ek előállítói hatékonyan alkalmazzák a PRIIP-ekre vonatkozó szabályokat. Biztosítani fogja, hogy az 1286/2014/EU rendelet célkitűzései a belső piac egészében megvalósuljanak, ezáltal biztosítva a piac átláthatóságának és a lakossági befektetők védelmének magas szintjét.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               E javaslatot nem kíséri külön hatásvizsgálat, mivel az 1286/2014/EU rendelet vonatkozásában már készült hatásvizsgálat.
            
            
               A javaslat nem módosítja a rendelet lényegi rendelkezéseit, és nem ró új kötelezettségeket a piaci szereplőkre. A javaslat csak az alapkezelő társaságokra, a befektetési társaságokra és az ÁÉKBV-k és ÁÉKBV-nek nem minősülő alapok befektetési jegyeire vonatkozó tanácsadást végző vagy azokat értékesítő személyekre alkalmazandó átmeneti rendelkezés hat hónappal (azaz 2022. június 30-ig) történő meghosszabbítására irányul (a rendelet 32. cikke). A cél a jogbiztonság garantálása az ágazat és az illetékes hatóságok számára az (EU) 2017/653 felhatalmazáson alapuló rendeletben és a módosított 2009/65/EK irányelvben foglalt új szabályok alkalmazására való felkészülés során.
            
            
               4.KÖLTSÉGVETÉSI VONZATOK
            
            
               A javaslat a Bizottságra nézve nem jár költségvetési vonzattal.
            
            
               2021/0215 (COD)
            
            
               Javaslat
            
         
         
            
               AZ EURÓPAI PARLAMENT ÉS A TANÁCS RENDELETE
            
            
               az 1286/2014/EU rendeletnek az alapkezelő társaságokra, befektetési társaságokra és az átruházható értékpapírokkal foglalkozó kollektív befektetési vállalkozások (ÁÉKBV) és az ÁÉKBV-nek nem minősülő alapok befektetési jegyeire vonatkozó tanácsadást végző vagy azokat értékesítő személyekre alkalmazandó átmeneti rendelkezés meghosszabbítása tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 114. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  10
               , 
            
            
               rendes jogalkotási eljárás keretében,
            
            
               mivel:
            
            
               (1)Az 1286/2014/EU európai parlamenti és tanácsi rendelet
                  11
                5. cikke előírja a lakossági befektetési csomagtermékek, illetve biztosítási alapú befektetési termékek előállítói számára, hogy készítsenek kiemelt információkat tartalmazó dokumentumot. 
            
            
               (2)Az említett rendelet 32. cikkének (1) bekezdése azonban 2021. december 31-ig tartó mentességet ír elő a kiemelt információkat tartalmazó dokumentum elkészítésére vonatkozóan a 2009/65/EK európai parlamenti és tanácsi irányelv
                  12
                2. cikke (1) bekezdésének b) pontjában meghatározott alapkezelő társaságok, az ugyanezen irányelv 27. cikkében említett befektetési társaságok és az ugyanezen irányelv 1. cikkének (2) bekezdésében említett ÁÉKBV-k befektetési jegyeire vonatkozó tanácsadást végző vagy azokat értékesítő személyek számára (a továbbiakban: az átmeneti rendelkezés). Az 1286/2014/EU rendelet 32. cikkének (2) bekezdése szerint amennyiben valamely tagállam a lakossági befektetőknek kínált, ÁÉKBV-nek nem minősülő alapok kiemelt befektetői információkat tartalmazó dokumentumainak formájára és tartalmára alkalmazza a 2009/65/EK irányelv 78–81. cikkében meghatározott szabályokat, az átmeneti rendelkezés alkalmazandó az alapkezelő társaságokra, a befektetési társaságokra és az ilyen, AÉKBV-nek nem minősülő alapok befektetési jegyeire vonatkozó tanácsadást végző vagy azokat lakossági befektetőknek értékesítő személyekre.
            
            
               (3)Az (EU) 2017/653 felhatalmazáson alapuló bizottsági rendelet
                  13
                kiegészíti az 1286/2014/EU rendeletet azáltal, hogy szabályozástechnikai standardokat határoz meg a kiemelt információkat tartalmazó dokumentum megjelenítése, tartalma és egységes formátuma, a kockázat és a hozam bemutatását, valamint a költségek kiszámítását megalapozó módszertan, a kiemelt információkat tartalmazó dokumentumban foglalt információk felülvizsgálatának feltételei és minimális gyakorisága, továbbá a kiemelt információkat tartalmazó dokumentum lakossági befektetők részére történő rendelkezésre bocsátására vonatkozó feltételek tekintetében.
            
            
               (4)A Bizottság [Kiadóhivatal – kérjük illessze be a dátumot]-án/-én elfogadta az (EU) 2017/653 felhatalmazáson alapuló rendeletet módosító (EU) .../2021 felhatalmazáson alapuló bizottsági rendeletet
                  14
               , többek között annak érdekében, hogy megkönnyítse az alapkezelő társaságok, a befektetési társaságok, valamint az ÁÉKBV-k és ÁÉKBV-nek nem minősülő alapok befektetési jegyeire vonatkozó tanácsadást végző vagy azokat értékesítő személyek számára a kiemelt információkat tartalmazó dokumentum megjelenítésének, tartalmának és egységes formátumának használatát. Az (EU) .../2021 felhatalmazáson alapuló rendelet alkalmazásának kezdőnapját azonban 2022. július 1-jében határozták meg annak érdekében, hogy az említett alapkezelő társaságok, befektetési társaságok és az ÁÉKBV-k és ÁÉKBV-nek nem minősülő alapok befektetési jegyeire vonatkozó tanácsadást végző vagy azokat értékesítő személyek számára elegendő idő álljon rendelkezésre ahhoz, hogy felkészüljenek az átmeneti rendelkezés hatályvesztésére, és ezáltal a kiemelt információkat tartalmazó dokumentum elkészítésére vonatkozó kötelezettség teljesítésére. Mivel az (EU) .../2021 felhatalmazáson alapuló rendelet alkalmazásának kezdőnapját 2022. július 1-jében határozták meg, és mivel biztosítani kell, hogy az átmeneti rendelkezés vége egybeessen az (EU) .../2021 felhatalmazáson alapuló rendelet alkalmazásának kezdőnapjával, az átmeneti rendelkezés időtartamát hat hónappal, azaz 2022. június 30-ig meg kell hosszabbítani.
            
            
               (5)Ezért a 1286/2014/EU rendeletet ennek megfelelően módosítani kell.
            
            
               (6)Tekintettel az átmeneti rendelkezés eredeti hatályvesztéséig hátralévő nagyon rövid időszakra, e rendeletnek haladéktalanul hatályba kell lépnie,
            
            
               ELFOGADTA EZT A RENDELETET:
            
            
               1. cikk
            
            
               Az 1286/2014/EU rendelet 32. cikke (1) bekezdésében a „2021. december 31-ig” szövegrész helyébe a „2022. június 30-ig” szövegrész lép.
            
            
               2. cikk
            
         
         
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        Az Európai Parlament és a Tanács 1286/2014/EU rendelete (2014. november 26.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról (HL L 352., 2014.12.9., 1. o.).
                        
               
               
                  
                     (2)
                  
                        Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).
                        
               
               
                  
                     (3)
                  
                        Az Európai Parlament és a Tanács 1094/2010/EU rendelete (2010. november 24.) az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).
                        
               
               
                  
                     (4)
                  
                        Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
                        
               
               
                  
                     (5)
                  
                        A Bizottság (EU) 2017/653 felhatalmazáson alapuló rendelete (2017. március 8.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról szóló 1286/2014/EU európai parlamenti és tanácsi rendeletnek a kiemelt információkat tartalmazó dokumentumok megjelenítése, tartalma, felülvizsgálata és módosítása, valamint az ilyen dokumentumok rendelkezésre bocsátására vonatkozó kötelezettség teljesítése tekintetében meghatározott szabályozástechnikai standardok megállapítása révén történő kiegészítéséről (HL L 100., 2017.4.12.).
                        
               
               
                  
                     (6)
                  
                        Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).
                        
               
               
                  
                     (7)
                  
                        Az Európai Parlament és a Tanács (EU) 2019/1156 rendelete (2019. június 20.) a kollektív befektetési vállalkozások határokon átnyúló forgalmazásának megkönnyítéséről, valamint a 345/2013/EU, a 346/2013/EU és az 1286/2014/EU rendelet módosításáról (HL L 188., 2019.7.12., 55. o.).
                        
               
               
                  
                     (8)
                  
                        Az Európai Parlament és a Tanács 2014/65/EU irányelve (2014. május 15.) a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról.
               
               
                  
                     (9)
                  
                        A Bizottság (EU) 2017/565 felhatalmazáson alapuló rendelete (2016. április 25.) a 2014/65/EU európai parlamenti és tanácsi irányelvnek a befektetési vállalkozások szervezeti követelményei és működési feltételei, valamint az irányelv alkalmazásában meghatározott kifejezések tekintetében történő kiegészítéséről (HL L 87., 2017.3.31., 1. o.).
               
               
                  
                     (10)
                  
                        HL C […], […], […]. o.
               
               
                  
                     (11)
                  
                        Az Európai Parlament és a Tanács 1286/2014/EU rendelete (2014. november 26.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról (HL L 352., 2014.12.9., 1. o.).
                        
               
               
                  
                     (12)
                  
                        Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).
                        
               
               
                  
                     (13)
                  
                        A Bizottság (EU) 2017/653 felhatalmazáson alapuló rendelete (2017. március 8.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról szóló 1286/2014/EU európai parlamenti és tanácsi rendeletnek a kiemelt információkat tartalmazó dokumentumok megjelenítése, tartalma, felülvizsgálata és módosítása, valamint az ilyen dokumentumok rendelkezésre bocsátására vonatkozó kötelezettség teljesítése tekintetében meghatározott szabályozástechnikai standardok megállapítása révén történő kiegészítéséről (HL L 100., 2017.4.12., 1. o.).
                        
               
               
                  
                     (14)
                  
                        HL C […], […], […]. o.